SL Uradni list Evropske unije L 145/20

DELEGIRANA UREDBA KOMISIJE (EU) št. 502/2014

z dne 11. marca 2014

o dopolnitvi Uredbe Sveta (ES) št. 73/2009 in Uredbe (EU) št. 1307/2013 Evropskega parlamenta in Sveta glede podlage za izračun znižanj, ki jih je treba uporabiti za kmete v državah članicah zaradi linearne prilagoditve plačil v letu 2014 in finančne discipline za koledarsko leto 2014

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1), ter zlasti člena 140a Uredbe,

ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (2), ter zlasti člena 8(3) Uredbe,

ob upoštevanju naslednjega:

(1) Člen 40(3) Uredbe (ES) št. 73/2009, kakor je bil spremenjen s členom 6(2) Uredbe (EU) št. 1310/2013 Evropskega parlamenta in Sveta (3), določa linearno znižanje neposrednih plačil v letu 2014. Člen 8 Uredbe (EU) št. 1307/2013 določa prilagoditev neposrednih plačil zaradi finančne discipline. Treba bi bilo sprejeti določbo za zagotovitev najboljše uporabe navedenih znižanj v letu 2014.

(2) Zaradi preglednosti in predvidljivosti je primerno, da metoda izračuna obeh znižanj v postopku izračuna zneska plačil kmetom za leto 2014 ustreza metodi izračuna linearnega znižanja neposrednih plačil zaradi uporabe člena 8(1) Uredbe (ES) št. 73/2009 ter znižanja zaradi finančne discipline v skladu s členom 11 navedene uredbe, kot je določeno v členu 79(1) Uredbe Komisije (ES) št. 1122/2009 (4) in v skladu z Delegirano uredbo Komisije (EU) št. 635/2013 (5).

(3) Člen 29(5) Uredbe (ES) št. 73/2009, kakor je bil spremenjen s členom 6(1) Uredbe (EU) št. 1310/2013, določa možnost, da države članice s 16. oktobrom 2014 plačujejo predplačila kmetom za zahtevke, predložene leta 2014. Za zagotovitev skladnosti s pravili, ki so se uporabljala v letu 2013 v skladu z Izvedbeno uredbo Komisije (EU) št. 946/2013 (6), ki določa, da se lahko predplačila plačajo brez upoštevanja prilagoditev zaradi finančne discipline v skladu s členom 11 Uredbe (ES) št. 73/2009, je primerno določiti, da se lahko predplačila tudi v letu 2014 plačajo brez upoštevanja znižanj zaradi finančne discipline, določenih v členu 26 Uredbe (EU) št. 1306/2013 Evropskega parlamenta in Sveta (7) in členu 8 Uredbe (EU) št. 1307/2013. Pri izplačilu preostalega zneska bi bilo treba od vključno 1. decembra 2014 upoštevati prilagoditveno stopnjo finančne discipline, ki se bo takrat uporabljala.

(4) Ker se ta uredba uporablja za zahtevke za pomoč za leto 2014, bi morala začeti veljati dan po objavi –

SPREJELA NASLEDNJO UREDBO:

Člen 1

Znižanja zaradi linearnega znižanja neposrednih plačil v letu 2014 iz člena 40(3) Uredbe (ES) št. 73/2009 in znižanja zaradi finančne discipline iz člena 8 Uredbe (EU) št. 1307/2013 za koledarsko leto 2014 se uporabijo pri vsoti plačil iz različnih shem podpor, navedenih v Prilogi I k Uredbi (ES) št. 73/2009, do katerih je upravičen vsak kmet po uporabi člena 78 Uredbe (ES) št. 1122/2009.

Navedena znižanja se uporabijo, preden se uporabijo znižanja iz člena 79(2) Uredbe (ES) št. 1122/2009.

Člen 2

Predplačila iz člena 29(5) Uredbe (ES) št. 73/2009 se lahko izplačajo brez upoštevanja znižanj zaradi finančne discipline iz člena 26 Uredbe (EU) št. 1306/2013 in člena 8 Uredbe (EU) št. 1307/2013. Pri izplačilu preostalega zneska, ki se po vključno 1. decembru 2014 dodeli upravičencem, se upošteva prilagoditvena stopnja finančne discipline, ki se bo takrat uporabljala za skupni znesek neposrednih plačil za koledarsko leto 2014.

Člen 3

Ta uredba začne veljati dan po objavi v Uradnem listu Evropske unije.

Uporablja se za zahtevke za pomoč, predložene za leto 2014.

Ta uredba je v celoti zavezujoča in se neposredno uporablja v vseh državah članicah. V Bruslju, 11. marca 2014 Za Komisijo Predsednik José Manuel BARROSO

(1) UL L 30, 31.1.2009, str. 16.

(2) UL L 347, 20.12.2013, str. 608.

(3) Uredba (EU) št. 1310/2013 Evropskega parlamenta in Sveta z dne 17. decembra 2013 o določitvi nekaterih prehodnih določb glede podpore za razvoj podeželja iz Evropskega kmetijskega sklada za razvoj podeželja (EKSRP), o spremembi Uredbe (EU) št. 1305/2013 Evropskega parlamenta in Sveta glede sredstev in njihove razdelitve za leto 2014 in o spremembi Uredbe Sveta (ES) št. 73/2009 in uredb (EU) št. 1307/2013, (EU) št. 1306/2013 in (EU) št. 1308/2013 Evropskega parlamenta in Sveta v zvezi z njihovo uporabo v letu 2014 (UL L 347, 20.12.2013, str. 865).

(4) Uredba Komisije (ES) št. 1122/2009 z dne 30. novembra 2009 o podrobnih pravilih za izvajanje Uredbe Sveta (ES) št. 73/2009 v zvezi z navzkrižno skladnostjo, modulacijo ter integriranim administrativnim in kontrolnim sistemom v okviru shem neposrednih podpor za kmete, določenih za navedeno uredbo, ter za izvajanje Uredbe Sveta (ES) št. 1234/2007 v zvezi z navzkrižno skladnostjo v okviru sheme podpore, določene za sektor vina (UL L 316, 2.12.2009, str. 65).

(5) Delegirana uredba Komisije (EU) št. 635/2013 z dne 25. aprila 2013 o dopolnitvi Uredbe Sveta (ES) št. 73/2009 glede podlage za izračun znižanj, ki jih je treba uporabiti za kmete v državah članicah zaradi prilagoditve plačil v letu 2013 in finančne discipline za koledarsko leto 2013 (UL L 183, 2.7.2013, str. 1).

(6) Izvedbena uredba Komisije (EU) št. 946/2013 z dne 2. oktobra 2013 o predplačilih neposrednih plačil, ki se izplačajo od 16. oktobra 2013 in so navedena v Prilogi I Uredbe Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete (UL L 261, 3.10.2013, str. 25).

(7) Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).